**DMU 106/21.05.2025**

 **APROB,**

 **MINISTRUL SĂNĂTĂȚII**

 **AVIZAT, Prof. univ. dr. Alexandru RAFILA**

 **SECRETAR DE STAT**

**Damian Claudiu CONSTANTIN**

**REFERAT DE APROBARE**

Direcția medicină de urgență (DMU), elaborează politici, strategii şi programe de acţiune în domeniul asistenţei medicale de urgenţă a populaţiei, în acord cu Programul de guvernare şi coordonează monitorizarea și implementarea politicilor, strategiilor şi programelor din domeniul asistenţei medicale de urgenţă la nivel national, regional şi local.

DMU cuprinde în sfera de activitate atribuții legate de organizarea, monitorizarea și evaluarea activității unităților de primiri urgențe (UPU) și a compartimentelor de primiri urgențe (CPU, CPU-S) din cadrul unităților sanitare din sectorul public, precum și evaluarea și fundamentarea anuală a necesarului de resurse financiare în raport cu criteriile aprobate prin ordinul ministrului sănătății pentru UPU, CPU, CPU-S și UPU-SMURD, propunând spre avizare către CIMST și spre aprobarea ministrului sănătății alocarea fondurilor pentru acestea, precum și repartiția fondurilor pe județe și pe spitale.

*Prin adoptarea Hotărârii de Guvern nr. 1.561/2024 privind finanţarea şi gestionarea capabilităţilor medicale mobile Emergency Medical Teams 1 oferite de România prin Mecanismul european de protecţie civilă* s-a aprobat finanțarea cheltuielilor cu medicamente, vaccinuri, dispozitive medicale și materiale sanitare aferente operaționalizării capabilităților medicale mobile Emergency Medical Teams 1, oferite de România prin Mecanismul european de protecție civilă, ca activitate specifică derulată de către Ministerul Sănătății, prin spitalele publice din subordine.

Totodată, *HG nr. 1561/2024* statuează stabilirea, prin ordin al ministrului sănătăţii, la propunerea Comisiei interministeriale pentru suport tehnic (CIMST), a listei de medicamente, vaccinuri, dispozitive medicale şi materialelor sanitare aferente operaţionalizării capabilităţilor medicale mobile Emergency Medical Teams 1, precum şi procedura de gestionare a acestora, prin scoatere, reîntregire şi împrospătare.

În cuprinsul art. 1 alin (2) din *Hotărârea Guvernului nr. 1.371/2024 privind alocarea unei sume din Fondul de rezervă bugetară la dispoziţia Guvernului, prevăzut în bugetul de stat pe anul 2024, pentru suplimentarea bugetului Ministerului Sănătăţii, pentru finanţarea activităţilor specifice operaţionalizării capabilităţilor medicale mobile Emergency Medical Teams 1 oferite de România prin Mecanismul European de Protecţie Civilă*, cu modificările ulterioare, sunt nominalizate unitățile sanitare care beneficiază de sumele alocate din Fondul de rezervă bugetară la dispoziția Guvernului, respectiv:

* Spitalul Clinic de Urgenţă Bucureşti;
* Spitalul Clinic de Urgenţă pentru Copii "Grigore Alexandrescu";
* Spitalul Clinic Judeţean de Urgenţă Târgu Mureş.

Lista de medicamente, vaccinuri, dispozitive medicale şi materialelor sanitare aferente operaţionalizării capabilităţilor medicale mobile Emergency Medical Teams 1, precum şi procedura de gestionare a acestora au fost aprobate la nivelul Comisiei interministeriale pentru suport tehnic, în ședința din data de 17.12.2024, și comunicate Ministerului Sănătății prin adresa nr. 4975065/18.12.2024 și înregistrată la Ministerul Sănătății sub nr. Reg1/29573/18.12.2024.

Având în vedere toate aceste considerente, a fost întocmit *proiectul de* ***Ordin pentru aprobarea listei de medicamente, vaccinuri, dispozitive medicale și materiale sanitare aferente operaționalizării capabilităților medicale mobile Emergency Medical Teams 1 oferite de România prin Mecanismul european de protecție civilă, precum și pentru aprobarea procedurii de gestionare a aestora, prin scoatere, reîntregire și împrospătare,*** pe care, dacă sunteţi de acord, vă rugăm să-l aprobaţi.

Cu aleasă consideraţie,

DIRECTOR,

Angelica PROTEASA

 cons. sup. Loredana-Nicoleta IANCU